## El Consell amplia la inversió per a reparar la depuradora d’Utiel afectada per les inundacions fins als 4,1 milions d’euros

*** S’establix un increment d’1.077.492 euros al detectar més danys dels previstos inicialment, encara que es manté el termini d’execució de 14 mesos
* Amb esta ampliació, la contractació d’emergència per a reparar infraestructures gestionades per EPSAR ascendix a 59,77 milions d’euros**

**València.**

El Ple del Consell ha aprovat ampliar fins als quatre milions d’euros el contracte d’emergència per a l’execució de les obres de reparació de les instal·lacions de sanejament i depuració d’aigües residuals (EDAR) a Utiel, després de detectar més afeccions de les previstes en la primera valoració.

La riuada del passat octubre va afectar 123 estacions depuradores i va ser necessari posar en marxa contractes d’emergència per a dur a terme obres de reparació com més prompte millor. Una vegada iniciades les actuacions, s’ha pogut concretar amb més precisió l’abast real dels danys ocasionats, així com les actuacions necessàries per a la seua reparació i el corresponent ajust econòmic.

En el cas de les instal·lacions de la depuradora d’Utiel, la nova valoració establix un increment pressupostari d’1.077.492 euros, que se suma als 3.024.285 euros aprovats inicialment. No obstant això, es manté el termini estimat d’execució previst de 14 mesos.

Esta quantitat s’afig als contractes d’emergència aprovats pel Consell el novembre de 2024 per a les obres de diverses de les infraestructures de sanejament i depuració gestionades per l’Entitat Pública de Sanejament d’Aigües Residuals de la Comunitat Valenciana (EPSAR), amb una dotació prevista de 54.690.361 euros.

Cal assenyalar que, el mes d’abril passat, el Consell ja va aprovar una altra ampliació per valor de 318.684 euros en el contracte d’emergència corresponent a les reparacions de les EDAR de Requena-San Antonio i Aldeas de la Vega, i en maig també es van acordar les ampliacions pressupostàries per 3.509.070 euros per a la depuradora de Requena-Casco i 183.266 euros per a la depuradora de Cheste: Circuit-Complex Educatiu. En total, la inversió en infraestructures hidràuliques és ja de 59,77 milions d’euros.

Entre les infraestructures més afectades per la riuada, la situació de les quals no va poder ser solucionada directament per les empreses explotadores dins dels seus contractes d’operació i manteniment, es troben les depuradores de Vilamarxant, Buñol-Alborache, Requena-Casco, Requena-San Antonio i Aldeas de la Vega, Pinedo, Torrent Col·lector/Picanya Col·lector, Quart-Benàger, Utiel, Algemesí-Albalat/Alcúdia/Carlet, Alzira-Carcaixent, Benicarló i Cheste: Circuit/Complex Educatiu.

El pla dissenyat per la Generalitat per a la reparació dels sistemes de depuració afectats per les inundacions en les províncies de València i Castelló i futures actuacions podrà arribar als 100 milions d’euros i té com a principal objectiu que totes les depuradores afectades puguen estar reconstruïdes en els pròxims mesos.

Fecha: 01/07/2025